Diari Oficial de la Generalitat Valenciana


Sumari del DOGV 5952, del 11-02-2009 (2009/1387)

RESOLUCIÓ de 9 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre l'Agència Espanyola de Medicaments i Productes Sanitaris i la Conselleria de Sanitat de la Generalitat per a la implantació del programa pilot de recepta informàtica o electrònica d'estupefaents en l'àmbit de l'assistència sanitària pública de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5952

Data del DOGV
:   11-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/1387


Data del document
:   09-02-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * cooperació administrativa
    * administració central
    * estupefaent
    * medicament

RESOLUCIÓ de 9 de febrer de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre l'Agència Espanyola de Medicaments i Productes Sanitaris i la Conselleria de Sanitat de la Generalitat per a la implantació del programa pilot de recepta informàtica o electrònica d'estupefaents en l'àmbit de l'assistència sanitària pública de la Comunitat Valenciana. [2009/1387]
L'Agència Espanyola de Medicaments i Productes Sanitaris i la Conselleria de Sanitat de la Generalitat han subscrit, després de la tramitació prèvia reglamentària, el 22 de desembre de 2008, el conveni de col·laboració per a la implantació del programa pilot de recepta informàtica o electrònica d'estupefaents el l'àmbit de l'assistència sanitària pública de la Comunitat Valenciana.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0119/2009, i que figura com a annex d'esta resolució.
València, 9 de febrer de 2009.- El director general de Relacions amb les Corts i Secretariat del Consell: Ángel Mompó Romero.
Conveni de col·laboració entre el l'Agència Espanyola de Medicaments i Productes Sanitaris i la Conselleria de Sanitat de la Generalitat Valenciana per a la implantació del programa pilot de recepta informàtica o electrònica d'estupefaents en l'àmbit de l'assistència sanitària pública de la Comunitat Valenciana
Madrid, 22 de desembre de 2008
Reunits
De una banda, Manuel Cervera Taulet, conseller de Sanitat de la Generalitat Valenciana, d'acord amb el que disposen els articles 28.g i 17.f de la Llei del Consell, i com a president del Consell d'Administració de l'Agència Valenciana de Salut, fent ús de la delegació per a signar este conveni per l'Acord del Consell d'Administració d'1 de febrer de 2007, publicat en el Diari Oficial de la Comunitat Valenciana número 5453, de data 19 de febrer de 2007, i de la competència atribuïda per la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, en relació amb el Decret 25/2005, de 4 de febrer, del Consell de la Generalitat, pel qual aprova els Estatuts reguladors de l'Agència Valenciana de Salut.
I, de l'altra, Cristina Avendaño Solá, directora de l'Agència Espanyola de Medicaments i Productes Sanitaris, per l'Acord de nomenament de 23 d'agost de 2006 del subsecretari de Sanitat i Consum. Actua en nom i representació d'este organisme autònom, fent ús de les facultats que li conferix el Reial Decret 520/1999, de 26 de març, que aprova l'Estatut de l'AEMPS (BOE de 31 de març), per a vigilar-ne el compliment i l'execució. Té el domicili social al carrer Campezo, 1, 28463 Madrid, i el CIF Q6889175W.
Ambdues parts, que actuen pels seus càrrecs respectius, es reconeixen mútuament i recíprocament la capacitat legal necessària per a la formalització d'este conveni de col·laboració i, per a això,
Exposen
Primer. L'article 149.1.16 de la Constitució Espanyola atribuïx a l'Estat la competència exclusiva en matèria de sanitat exterior, bases i coordinació general de la sanitat i legislació sobre productes farmacèutics.
Segon. L'article 38.3 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, modificada per la Llei Orgànica 1/2006, de 10 d'abril, establix que correspon a la Generalitat l'execució de la legislació de l'Estat sobre productes farmacèutics.
Tercer. De la seua banda, la Llei 29/2006, de 26 de juliol, de Garanties i Ús Racional dels Medicaments i Productes Sanitaris, i el Reial Decret 520/1999, de 31 de març, que aprova l'Estatut de l'Agència Espanyola del Medicament, atribuïxen a l'Agència Espanyola de Medicaments i Productes Sanitaris les funcions i responsabilitats estatals en matèria de tràfic i ús lícits d'estupefaents i substàncies psicotròpiques (article 5.15).
Respecte a això, l'Agència Espanyola de Medicaments i Productes Sanitaris (d'ara en avant, AEMPS), és un organisme autònom creat per la Llei 66/1997, de 30 de desembre, de Mesures Fiscals, Administratives i d'Orde Social, adscrit al Ministeri de Sanitat i Consum a través de la Direcció General de Farmàcia i Productes Sanitaris.
Quart. Al seu torn, la Conselleria de Sanitat, a través de l'Agència Valenciana de Salut (Direcció General de Farmàcia i Productes Sanitaris), és l'òrgan encarregat de la prestació farmacèutica, del disseny i mesures encaminades al control i racionalització de la despesa farmacèutica, a l'execució de la legislació de l'Estat en matèria de productes farmacèutics, d'estupefaents i psicòtrops, i al control del medicament en la distribució, dispensació i subministrament.
D'altra banda, l'Agència Valenciana de Salut a la Comunitat Valenciana disposa d'un programa denominat Abulcassis, que gestiona la història clínica electrònica única en l'àmbit de la Comunitat Valenciana.
Cinqué. Respecte a això, ambdues parts reconeixen la idoneïtat per a la realització d'un programa tendent a la implantació d'un model de recepta informàtica o electrònica d'estupefaents en l'àmbit de l'assistència sanitària pública de la Comunitat Valenciana.
Sisé. Tenint en compte el que s'ha exposat i a l'empara de l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les parts sotasignades subscriuen conjuntament este conveni de col·laboració, que es regix d'acord amb les clàusules següents.
Clàusules
Primera. Objecte
L'objecte d'este conveni és regular la col·laboració entre les parts per a la implantació del programa pilot de recepta informàtica o electrònica en l'àmbit de l'assistència sanitària pública de la Comunitat Valenciana, en el marc establit com a prioritat en l'article 33 de la Llei 16/2003, de 28 de maig, de Cohesió i Qualitat del Sistema Nacional de Salut.
Segona. Funcions de l'Agència Espanyola de Medicaments i Productes Sanitaris del Ministeri de Sanitat i Consum
En el marc d'este programa pilot, les receptes informàtiques o electròniques d'estupefaents generades pel Sistema Abulcassis - Gaia, que emparen la prescripció de medicaments que continguen substàncies estupefaents incloses en la Llista I de la Convenció Única d'Estupefaents de 1961 (Boletín Oficial del Estado de 22 d'abril de 1966) i les modificacions posteriors, no necessiten per a la dispensació anar acompanyades de la Recepta Oficial d'Estupefaents establida en l'Orde de 25 d'abril de 1994, del Ministeri de Sanitat i Consum, que regula les receptes i els requisits especials de prescripció i dispensació d'estupefaents per a ús humà (Boletín Oficial del Estado de 3 de maig de 1994).
Respecte a això, la Subdirecció General d'Inspecció i Control de Medicaments de l'AEMPS disposa de l'aplicació informàtica Labofar, que permet l'intercanvi electrònic d'informació amb les comunitats autònomes, amb les garanties necessàries de seguretat i compliment de les normes relatives a la protecció de dades.
Tercera. Funcions de la Conselleria de Sanitat
1. Les receptes informàtiques de la Conselleria de Sanitat generades pel programa Abulcassis en les prescripcions que corresponguen a medicaments que continguen substàncies estupefaents incloses en la Llista I de la Convenció Única d'Estupefaents de 1961 (Boletín Oficial del Estado de 22 d'abril de 1966) i les modificacions posteriors incorporaran de forma encreuada la paraula «Estupefaents» en majúscules. A més, el sistema d'Abulcassis ha de produir una còpia de la recepta idèntica a l'anterior en la qual s'ha de consignar: «Còpia per a l'oficina de farmàcia no apta per a la dispensació». En els annexos I i II es mostren els models de recepta i de còpia per a la farmàcia.
2. Les receptes informàtiques d'estupefaents generades per Abulcassis comptaran amb signatura electrònica del prescriptor reconeguda per l'Entitat Certificadora de la Generalitat Valenciana, que garantix la identitat del prescriptor i la integritat de la informació firmada.
3. Les receptes informàtiques generades pel programa Abulcassis han de ser confeccionades amb materials que n'impedisquen o en dificulten la falsificació, amb numeració i model únic.
4. Les receptes electròniques de la Conselleria de Sanitat compten amb tots els requeriments de seguretat que n'impedixen o dificulten la falsificació, estan dotades de signatura electrònica emesa per l'Entitat Certificadora de la Generalitat Valenciana, que garantix la identitat del prescriptor, identifica unívocament el titular de la signatura i també la integritat de la informació firmada.
5. El contingut i la tramitació de la recepta electrònica d'estupefaents s'ha de correspondre amb el que establix per a això la normativa i s'efectua d'acord amb el conveni de col·laboració subscrit entre l'Agència Valenciana de Salut de la Conselleria de Sanitat i els col·legis oficials de farmacèutics de les províncies d'Alacant, Castelló i València.
6. Les receptes informàtiques i electròniques de la Conselleria de Sanitat estan incorporades a la història clínica electrònica única ambulatòria.
7. Les receptes informàtiques i electròniques de la Conselleria de Sanitat compten amb tots els requeriments necessaris que garantixen el compliment de la Llei Orgànica 15/1999, de 13 de desembre, de Protecció de Dades de Caràcter Personal.
8. La Conselleria de Sanitat es responsabilitza d'informar les oficines de farmàcia de la realització d'un programa pilot encaminat a la implantació d'un model de recepta informàtica o electrònica d'estupefaents en l'àmbit de l'assistència pública de la Comunitat Valenciana, en el desplegament de la qual participaran les organitzacions col·legials mèdica i farmacèutica.
9. La Conselleria de Sanitat de la Generalitat Valenciana ha d'enviar amb caràcter semestral, d'acord amb els procediments establits en Labofar, les dades següents corresponents a les prescripcions d'estupefaents dispensats per mitjà de recepta informàtica o electrònica:
- Nom comercial del medicament i/o
- Codi nacional
- Eixida - dispensació (nombre d'envasos)
Tot això amb independència d'altres procediments d'intercanvi d'informació que es facen en este àmbit amb les comunitats autònomes.
Quarta. Compromisos mutus
Ambdues parts assumixen el compromís de facilitar-se la col·laboració màxima amb les limitacions imposades per la normativa general i particular que tinguen establida cada una d'acord amb els estatuts i ordenaments jurídics respectius.
Al seu torn, les activitats formatives i operatives de col·laboració objecte d'este conveni no comporten cap tipus d'obligació econòmica directa de cada una de les parts sotasignades respecte a l'altra part.
Cinquena. Vigència
Este conveni estén la vigència des de la signatura fins al 31 de desembre de 2008. No obstant això, este conveni s'entén prorrogat tàcitament per períodes anuals fins al 31 de desembre de 2011, excepte si hi ha una denúncia expressa per part de qualsevol de les parts sotasignades, de la que ha d'haver-hi constància per escrit, amb una antelació mínima de tres mesos a l'expiració de la vigència del conveni o de qualsevol de les pròrrogues.
En tots els casos, constituïx un motiu de resolució d'este conveni l'incompliment greu per part d'alguna de les parts de les obligacions que contrau.
Sisena. Comissió de seguiment
Es constituïx una comissió mixta de seguiment del conveni integrada per tres representants de la Conselleria de Sanitat i el mateix nombre de representants del Ministeri de Sanitat i Consum (Agència Espanyola de Medicaments i Productes Sanitaris).
Esta comissió està encarregada de vigilar i coordinar el desplegament adequat del conveni i també de resoldre els dubtes que sorgisquen en la interpretació i de resoldre les possibles discrepàncies que es plantegen en l'execució.
La presidixen anualment i alternativament el representant de major rang de cada una de les parts.
La comissió mixta es reunix almenys dos vegades a l'any, o quan es considere necessari, a petició de qualsevol de les parts. S'ha d'estendre una acta de cada sessió que faça esta comissió.
Pot ser assistida pels tècnics que es crega oportú.
La secretaria de la comissió està a càrrec de la Conselleria de Sanitat de la Comunitat Valenciana.
El funcionament de la comissió es regix, en allò que no preveu este conveni, pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
Setena. Naturalesa jurídica del conveni
Este conveni té naturalesa administrativa i està exclòs de l'àmbit de la Llei de Contractes del Sector Públic, segons que establix l'article 4.1.c de la Llei 30/2007, de 30 d'octubre.
Qualssevol qüestions que se susciten sobre la interpretació, aplicació i efectes del conveni i no siguen resoltes en el si de la comissió de seguiment, són de coneixement i competència de l'orde jurisdiccional contenciós administratiu, segons el que disposa l'article 8.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
I com a mostra de conformitat signen este conveni de col·laboració en doble exemplar al lloc i en la data de l'encapçalament.
El conseller de Sanitat de la Generalitat Valenciana: Manuel Cervera Taulet.
La directora de l'Agència Espanyola de Medicaments i Productes Sanitaris: Cristina Avendaño Solá.
ANNEX I / ANEXO I